In nomine sancte et individue Trinitatis, Patris et Filii et Spiritus Sancti, amen. Nos Johannes de Arceiis, Dei gratia episcopus Lingonensis, licet aliquantulum corpore infirmi, sani tamen mente per gratiam Jhesu Christi, ignote mortis timentes periculum, maxime cum nichil sit certius morte et nichil incertius hora mortis, timentes etiam erubescere die judicii terribili et amara valde qua gloriosus mundi Salvator, tanquam leo fortissimus, veniet presens seculum judicare per ignem, memores conditionis humane quam semper comitatur humana fragilitas, sic saluti anime nostre duximus providendum ut a rebus exempti, de veri et eterni judicis qui, ut suum redimeret populum, gustare voluit calicem passionis, misericordia confidentes, ad ipsius Dei creatoris nostri gloriam et honorem et anime nostre remedium et salutem, testamentum nostrum seu ultimam voluntatem nostram facimus, condimus, ordinamus et disponimus in hunc modum. In primis, ipsi Deo patri omnipotenti et gloriose virgini Marie et omnibus sanctis Dei animam nostram commendamus et reddimus per manus sanctorum archangelorum et angelorum cum extrema dies vite nostre advenerit, omni terrore et potestate demonum propulsis, sinui Abrahe in eterna beatitudine collocandam: et cum humane sit conditionis quemlibet de limo terre formatum ad suam terre originem, suo spiritu discedente, ideo sepulturam nostram eligimus et esse volumus in ecclesia beati Mammetis Lingonensis, in loco quem executores nostri duxerunt eligendum et volumus quod sumptus pro obsequiis nostris et tumbam faciant executores nostri de bonis nostris prout eis bonum et ad honorem ecclesie videbunt faciendum. Item, volumus et precepimus quod, ante omnia sequentia, debita nostra integraliter persolvantur clamoresque nostri pacificentur et sedentur legataque et elemosine persolvantur. Item, volumus et precepimus quod die obitus nostri distribuantur canonicis, presbiteris et clericis ecclesie Lingonensis qui exequiis nostris presentes intererunt quadraginta libre Turon. Item, volumus et precepimus quod quadraginta quinque libre Turon. distribuantur a die exequiarum obitus nostri usque ad tricesimam diem inde sequentem canonicis, presbiteris et clericis ecclesie Lingonensis, videlicet qualibet die triginta solidi Turon., processionaliter venientibus qualibet die usque ad dictum terminum, super tnmulum nostrum, dicentibus ibidem septem psalmos cum consuetis orationibus defunctorum. Item, volumus et ordinamus quod tercia, septima et tricesima diebus qualibet dierum predictarum decem libre distribuentur canonicis, presbiteris et clericis predicte ecclesie Lingonensis presentibus in vigiliis et in missis et processionaliter venientibus super tumulum nostrum et dicentibus ibidem septem psalmos cum consuetis orationibus defunctorum, nec volumus quod propter hoc cessent a distributionibus triginta solidorum Turon. predictorum. Item, volumus et ordinamus quod dictis tercia, septima et tricesima diebus mandetur prioratibus, conventibus et parochialibus ecclesiis civitatis et suburbii Lingonensis fieri et celebrari pro remedio et salute anime nostre officium mortuorum, quibuslibet prioratibus dabuntur pro pictancia quadraginta solidi Turon. et cuilibet parochiali ecclesie decem solidi Turon. Item, volumus quod die obitus nostri erogentur singulis Christi pauperibus ad elemosinam venientibus duo denarii Turon.; item, diebus tercia, septima et tricesima, cuilibet pauperi, unus denarius Turon. Item, volumus et ordinamus quod per heredes nostros, tradantur, solvantur et assignentur quadraginta librate terre annui et perpetui redditus ecclesie Eduensi pro anniversariis nostris quater in anno in dicta ecclesia annis singulis in perpetuum faciendis, modo et forma contentis in litteris quas decanus et capitulum Eduensis ecclesie super hoc jam habent a nobis. Item, damus et legamus capitulo Lingonensi viginti libras Turon. annui et perpetui redditus pro anniversariis nostris bis in anno in ecclesia Lingonensi in perpetuum faciendis, unum videlicet in die obitus nostri, et aliud in crastinum commemorationis fidelium defunctorum; item, ecclesie Beate Marie Belnensis, centum solidos Turon. annui et perpetui redditus pro anniversario nostro in dicta ecclesia, anno quolibet in die obitus nostri imperpetuum faciendo. Item, damus et legamus ecclesie sancti Stephani Trecensis centum solidos Turon. annui et perpetui redditus pro eadem et consimili causa. Item, damus et legamus conventui Sancti Benigni Dyvionensis centum solidos Turon. semel pro pictancia, pro anniversario nostro in eorum ecclesia faciendo. Item, damus et legamus monasteriis Sancti Stephani Dyvionensis, Besuensis, Molismensis, Melugdensis, Sancti Michaelis Tornodorensis, Sancti Sequani, Reomensis, Beate Marie Castellionis et conventibus Sanctorum Geminorum et Vallis Caulium, cuilibet dictorum monasteriorum et locorum centum solidos Turon. semel pro pictancia pro anniversario nostro in eorum ecclesiis faciendo. Item, damus et legamus conventui Valliscolarium sexaginta solidos Turon. annui et perpetui redditus pro anniversario nostro, anno quolibet, in eorum ecclesia imperpetuum faciendo; item, capitulo Beate Marie de Mixeyo, pro eadem et consimili causa, sexaginta solidos Turon. annui et perpetui redditus. Quas annuorum reddituum summas capi volumus annis singulis super exitibus, redditibus et proventibus castri nostri ac terre nostre de Anceyo Franco et de Chassinoliis et pertinenciarum eorumdem, ad quarum summarum reddituum solutionem nichilominus obligamus nos, heredes nostros et omnia bona nostra quecumque ac omnia bona heredum nostrorum mobilia et immobilia quecumque, et specialiter omnes fructus, exitus et proventus castri nostri predicti de Anceyo et domus nostre de Chassignoliis, terre et omnium pertinenciarum eorumdem: non intendentes, immo ex certa scientia prohibentes ne bona nostra mobilia, tempore mortis nostre remanentia ad hoc aliqualiter obligentur seu in hoc convertantur. Volumus autem quod in casu quo nos in vita nostra dictos redditus annuos alibi assederemus vel post obitum nostrum heredes nostri competenter eos alibi assederent in toto vel in parte ad arbitrium executorum nostrorum infrascriptorum vel duorum ex ipsis vel de consensu capitulorum et ecclesiarum predictorum, quatinus quemlibet tangit, dicta obligatio pro portione assessa omnino cessaret et expiraret. Volumus insuper quod heredes nostros esse obligatos et teneri ad solvendum capitulis et ecclesiis predictis seu procuratoribus eorum legitimis predictas summas reddituum in singulis anniversariis distribuendas per octo dies ante quodlibet anniversarium cum omnibus missionibus et custamentis quas et que incurrebunt ecclesie supradicte seu procuratores eorum, et pro qualibet die qua in solutione deficient obligamus ipsos et esse volumus obligatos cuilibet ecclesiarum predictarum ad penam quinque solidorum Turon., et volumus quod supra dampnis et custamentis, si que pro defectu solutionis incurrerint ecclesie predicte, credantur earum procuratoribus per suum simplex juramentum, dum tamen habeant super hoc mandatum speciale, nulla quittatione seu remissione super hoc eisdem nostris heredibus valitura. Item, volumus et ordinamus quod per executores nostros dentur et solvantur conventibus fratrum predicatorum Lingonensis, Trecensis, Autissiodorensis et Dyvionensis, cuilibet conventui sexaginta solidi Turon. pro pictancia, pro anniversario nostro in eorum ecclesiis faciendo die qua fiet eis pictancia predicta, quos eis damus et legamus; item, conventibus fratrum minorum Castri Villani, Barri supra Albam, Castellionis, Trecensis, Autissiodorensis, Virsiliacensis, Dyvionensis et Belnensis, cuilibet conventui sexaginta solidi Turon. pro eadem et consimili causa. Item, volumus et precepimus quod per executores nostros emantur quadraginta solidate terre pro luminari faciendo in predicta ecclesia Lingonensi in quolibet dictorum duorum anniversariorum, una cum luminari cothidiano dicte ecclesie et in casu quo non posset faciliter dicta terra emenda reperiri, volumus quod decano et capitulo Lingonensi tradantur per executores nostros semel quadraginta libre Turon. pro dicto luminari perpetuo faciendo. Item, volumus et precepimus quod singulis capitulis, videlicet Lingonensi, Belnensi et Sancti Stephani Trecensis restituantur, per manus executorum nostrorum, cuilibet ipsorum, centum libre Turon. et quod rogentur decani et capitula quod nobis remittant, si aliqui fructus vel obventiones prebendarum quas in eorum obtinuimus ecclesiis recepimus minus debite. Item, damus et legamus Roberto de Anceyo, consanguineo nostro carissimo, ducentas libras Turon. preter et ultra salarium quod percipere debebit pro executione hujus nostri testamenti. Item, damus et legamus magistro Johanni de Montebeligardo, canonico Trecensi, socio nostro carissimo, centum libras Turon. etiam ultra salarium quod percipere debebit pro executione dicti nostri testamenti; item, magistro Theobaldo de Laniis, phisico nostro, quadraginta libras Turon. tam pro pensionibus suis quas ei non solui quam pro servicio suo; item, domino Reginaldo de Fretoy, abbati seculari Castri Censorii, triginta libras Turon.; item, magistro Poncio de Vallibus, sexaginta libras Turon., et volumus quod cuilibet ipsorum, quamdiu vixerint, teneantur celebrare vel facere celebrari quater in anno missam de deffunctis pro anime nostre remedio et salute. Item, volumus quod cuilibet presbiterorum existentium in hospicio nostro restituentur triginta libre Turon. pro serviciis et aliis nobis impensis et pro eo quod quilibet ipsorum, quamdiu vixerint, teneantur, pro remedio anime nostre, quater in anno, missam de defunctis celebrare vel facere celebrari; item, cuilibet clericorum nostrorum, viginti libras Turon. pro serviciis et aliis nobis impensis et pro eo quod quilibet ipsorum teneantur dicere, quater in anno, unum psalterium cum litania donec fuerint ad sacerdotium promoti, et cum fuerint sacerdotes, teneantur, quater in anno, pro remedio anime nostre, missam, ut alii presbiteri, celebrare; item, cuilibet familiarium nostrorum in statu armigeri, nobis continue in hospicio nostro servientium, triginta libras Turon.; item, dicto Mal Digney, cambellario nostro, quadraginta libras Turon.; item, Nicolao de Sancto Eusebio, cambellario nostro, viginti libras Turon.; item, cuilibet aliorum in robis officii nobis continue in hospicio nostro servientium, quindecim libras Turon.; item, cuilibet familiarium nostrorum parvorum nobiscum in hospicio nostro continue degentium, decem libras Turon.; item, cuilibet Domui Dei et leprosarie civitatis et diocesis Eduensis, in quibus erunt pauperes vel leprosi, viginti solidos Turon. distribuendos Christi pauperibus et leprosis eorumdem et pro eo quod exhortentur per executores nostros vel deputatum ab eis, pro nobis ad Dominum exorare. Item, damus et legamus ecclesie Mimatensi quater centum libras Turon. parvorum, quorum quindecim solidi valent unum florenum de Florencia auri puri et legitimi ponderis, pro emendis viginti libratis terre annui et perpetui redditus, pro duobus anniversariis faciendis, annis singulis imperpetuum in dicta ecclesia Mimatensi pro anime nostre remedio et salute, quorum unum fiet perpetuo die obitus nostri, et aliud tricesima die sequenti post obitum nostrum, quam pecunie summam volumus mitti eidem ecclesie Mimatensi per fidelem et securum nuntium, cum expensis nostris, per executores nostros, qui recipiat litteras de soluto et obligatorum de et pro dictis anniversariis perpetuis faciendis. Item, volumus et precipimus restitui eidem ecclesie Mimatensi unum vas de cristallo quod est supra pedes argenteos, in quo sunt plures reliquie sanctorum; item, unum collectarium de grossa littera; item, unum librum qui vocatur pontificale; item, unum librum in quo continentur officia mortuorum; item, et quemdam librum in quo continentur hore de sancta cruce et hore beate virginis Marie. Item, volumus quod quicquid reperietur restituendum vel solvendum de debitis seu legatis vel restitutionibus dominorum patris et matris nostrorum, media pars de nostro restituatur et quod super hoc credatur petentibus per propria juramenta, dum tamen non essent persone viles vel tales quibus non deberet fides adhiberi. Item, volumus quod de nostro erogentur quinquaginta libre Turon. quas recepimus de bono quondam domini Guillelmi de Arceiis, fratris nostri, ad erogandum Christi pauperibus pro ipso et ad faciendum quasdam restitutiones quas non fecimus, et ignoramus quibus sunt faciende. Item, damus et legamus dilectis capellanis nostris dominis Symoni de Bombone, canonico Avalensi, Stephano Jocelini de Lingonis, cuilibet ipsorum, ultra salaria eis competentia ratione executione presentis nostri testamenti, septuaginta libras Turon., et Johanni de Chacenayo quadraginta libras Turon. ultra etiam triginta libras Turon. quas quilibet ipsorum percipiet et habebit semel cum aliis presbiteris et capellanis nostris predictis; item, magistris Othoni de Donnapetra, socio nostro carissimo, Guillelmo de Magobrio, canonico Belnensi, cuilibet ipsorum, sexaginta libras Turon.; item, magistro Gauffrido, de Moniaco, sigillatori nostro Lingonensi, sexaginta libras Turon. ultra salarium sibi competens ratione executionis hujus nostri testamenti; item, Johanni Trone, consiliario nostro, sexaginta libras Turon.; item, et Nicolao Obin de Castellione, receptori nostro, quadraginta libras Turon. in recompensatione serviciorum nobis ab eisdem impensorum. Volumus autem et ordinamus quod restituantur curato de Vacuaaula viginti libre Turon. in quibus ei tenemur a tempore quo eramus archidiaconus Latiscensis in ecclesia Lingonensi. Item, volumus quod restituantur dictis les Abonquez de Magnillo Lamberti, fratribus, quinquaginta libre Turon. monete nunc currentis, si eis placuerit, pro quater centum libris Turon. debilis monete quas habebimus ab eisdem de et pro quadam compositione, vel, si maluerint, videatur per executores nostros causa pro qua habuimus predictas quater centum libras, et si videant quod ad majorem restitutionem tenemur eis, eis majorem fieri executorum nostrorum arbitrio relinquimus ac etiam ordinamus. Item, damus et legamus domino Petro, curato de Cuceyo in Morvendo, sexaginta libras Turon. pro servicio nobis ab eodem impenso et pro aliis in quibus sibi possumus teneri, eidem etiam omnia in quibus nobis tenetur remittentes penitus et quittantes. Item, volumus quod restituantur heredibus Johanne la Femere, Parisius commoranti, viginti quinque libre Parisien. in quibus ei tenemur; item, heredibus de Verduno, burgensi Aurelianensi, undecim libre Parisien. et heredibus Symonis de Darnoy civis Aurelianensi, novem libre Parisien.; item, magistro Johanni de Tornodoro, archidiacono Trecesi, centum libre Turon. in quibus sibi tenemur ex certis causis. Volumus quod solvatur domino Parisio de Muneyo, canonico Sancti Stephani Trecensis pecunie summa in qua sibi tenemur obligati in litteris quas super hoc habet a nobis, deductis tamen de illa summa quinquaginta florenis de Florencia ad scutum quos pro eo solvimus domino Johanni de Lissiaco, canonico Eduensi, pro camera domini nostri Pape, pro restitutione fructuum ecclesie de Villanis in Duismo. Item, damus et legamus Regnaudo de Loichis, armigero nostro, quadraginta libras Turon. pro missionibus faciendis in quadam filia sua reddenda monialibus et monasterio Puteiorbis; item, Alexande, relicte quondam barberii nostri de Lingonis, decem libras Turon. pro servicio nobis ab eodem impenso. Residuum autem bonorum nostrorum mobilium, si quodam fuerit, volumus et precipimus per manus executorum nostrorum Christi pauperibus erogari. In bonis siquidem nostris immobilibus, excepta domo nostra Parisiensi, cum pertinenciis ejusdem, quam vendi volumus per executores nostros et precium converti in executione hujus nostri testamenti seu ultime voluntatis per eosdem, instituimus heredes carissimas neptes nostras, dominam Johannam de Arceiis, filiam quondam carissimi fratris nostri domini Erardi de Arceiis, quondam domini de Chacenayo et de Piseyo, militis, dominamque de Larreyo et de Chacenayo, et dominam Alipdim, filiam quondam carissimi fratris nostri domini Guillelmi de Arceiis, militis, dominamque de Cusseyo, vel earum liberos, prout de jure vel de consuetudine nobis succedere debebunt, dum tamen predicte heredes nostre et eorum mariti juraverunt ad sancta Dei evang lia in manibus executorum nostrorum, antequam bonorum nostrorum immobilium possessionem adhipiscantur corporalem, et infra mensem postquam ab eisdem nostris executoribus fuerint requisiti, quod omnia et singula contenta in presenti testamento nostro seu ultima voluntate nostra facient, tenebunt et adimplebunt et inviolabiliter observabunt modo et forma predictis. Et in casu quo predictum juramentum, infra dictum terminum, super hoc requisiti, ut prefertur, non prestiterint, heredem nostram in predictis bonis nostris immobilibus instituimus nobilem et potentem dominam, dominam comitissam Tornodorensem seu heredem suum comitem Tornodorensem, dum tamen ad sancta Dei evangelia juramentum prestiterint antedictum, modo et forma superius declaratis. Item, volumus et precepimus quod si pro executione nostri presentis testamenti seu ultime voluntatis nostre, bona nostra mobilia, tempore mortis nostre remanentia, non sufficerent, executores nostri possint exigere, percipere et levare bonorum fructus, redditus et proventus castri nostri de Anceyo Franco et domus nostre de Chassignoliis, terrarum et pertinenciarum eorumdem quolibet anno usque ad perfectionem et complementum executionis predicte: volentes et precipientes quod in causu quo heredes nostri vel alter ipsorum in bonis nostris immobilibus instituti vellent predictos annuos fructus redimere ab ecclesiis vel aliqua earumdem, hec facere possint tradendo, reddendo et solvendo primitus et realiter ecclesiis vel ecclesie a quibus vel a qua facere vellent redemptionem predictam pro singulis viginti solidis annui redditus viginti libras Turon. bonorum, quorum quindecim solidi valent unum florenum de Florencia auri puri et ponderis legitimi, vel aliam monetam in consimili valore, tam emptione aliorum reddituum quam pro admortizatione procuranda et expensis propter hoc faciendis: pro minori autem valore seu precio, redemptio fieri nequeat antedicta. Si autem, quod absit, contingeret quod heredes nostri vel aliquis eorumdem non solventur vel non solvetur predictos annuos redditus quocunque casu seu occasione, etiam sine culpa ipsos contingente, ut intentionem nostram per aliquem eventum fortuitum fraudari non possint, volumus, precipimus et ordinamus quod heredes nostri vel heres qui per annum a solutione cessaret reddituum predictorum in toto vel in parte teneatur et sic efficaciter obligatur ad solvendum et reddendum pro singulis viginti solidis reddituum predictorum non solutis viginti libras monete in clausula proximo precedenti nominate ecclesiis vel ecclesie quibus vel cui non solverentur annui redditus supradicti, prout per nos extitit superius ordinatum. Hujus autem testamenti nostri seu ultime voluntatis nostre executores nostros facimus, nominamus, constituimus et ordinamus nobiles viros, dominos Jacobum dominum de Paceyo, et Galtherum de Paceyo, ejus fratrem, dominum Johannem de Roussilione, dominum de Chisseyo, milites, Robertum de Anceyo, domicellum, consanguineos nostros carissimos, dilectos socios et amicos nostros dominum Jacobum de Andelavicuria, legum doctorem, Lingonensem, et magistrum Johannem de Montebeligardi, officialem nostrum Lingonensem, Trecences canonicos magistros Gauffridum de Moniaco, sigillatorem nostrum Lingonensem, Avalonensem, Poncium de Vallibus de Vergeyo et dominum Symonem de Bombone, Avalonenses canonicos, ac dominum Stephanum Jocelini de Lingonis, rectorem parochialis ecclesie de Donnomartino: volentes et ordinantes quod quilibet executorum predictorum pro pena et labore suis habeat centum libras Turon., executione completa, si in tota executione interfuerint, etc. In cujus rei testimonium, robur et munimem, presens testamentum nostrum seu ultimam voluntatem nostram per notarium publicum auctoritate apostolica infrascriptum scribi et in hanc publicam formam redigi fecimus et sigilli nostri jussimus impressione muniri. Datum et actum in domo nostra de Gevroliis, anno Domini millesimo trecentesimo quadragesimo quarto, duodecima die mensis Augusti, circa horam terciam ipsius diei, indictione duodecima, pontificatus sanctissimi in Christo patris et domini, domini Clementis divina providentia pape sexti anno tercio, presentibus religioso viro domino Jacobo priore Sancti Martini Lingonensis, venerabilibus viris magistris Othone de Donnapetra, in utroque jure licenciato, Theobaldo de Laniis, magistro in medicina, canonico Lingonensi, Johanne Trone, Autissiodori commorante, dominis Symone de Bombone, canonico Avalonensi, Stephano Jocelini de Lingonis, capellanis nostris, Nicolao Obin de Castellione super Sequanam, dilecto receptore nostro, domino Girardo de Arconceyo, curato parochialis ecclesie de Barbireyo, Johanne Poisson, cive Lingonensi, Johanne de Durneyo, scutifero nostro, Johanne dicto Mal Digney, Nicolao de Sancto Eusebio, cambellariis nostris, et pluribus aliis ad premissa vocatis testibus specialiter et rogatis. Et ego Johannes Arp. de Chacenayo, Lingonensis diocesis, presbiter, apostolica publicus auctoritate notarius, etc.